
Agus labhair e an cosamhlachd so ri dream àraidh a bha 
ag earbsadh asda fèin gu'n robh iad 'nam fireanaibh, 
agus a bha deanamh tàir air dream eile : Chaidh dithis 
dhaoine suas do'n teampull a dheanamh urnuigh ; fear 
aca 'na Phairiseach, agus am fear eile 'na chìs-mhaor. 
Sheas am Phairiseach leis fèin, agus rinn e ùrnuigh mar 
so, A Dhia, tha mi toirt buidheachais duit nach 'eil mi mar 
a ta daoin' eile, 'nan luchd-fòirneirt, eucorach, 
adhaltrannach, no eadhon mar an cìs-mhaor so. Bidh mi 
a' trasgadh dà uair anns an t-seachdain, tha mi a' toirt 
deicheamh de gach nì a tha agam. Agus air seasamh 
do'n chìs-mhaor fad uaith, cha b'àill leis a shùilean a 
thogail suas gu nèamh, ach bhuail e air 'uchd, ag ràdh, 
A Dhia dean tròcair ormsa a ta am pheacach. A deirim 
ribh, gu'n deachaidh am fear so sios d'a thigh air 
fhìreanachadh ni's mo na'm fear eile : oir ge b'e neach a 
dh'àrdaicheas e fèin, ìslichear e ; agus ge b'e neach a 
dh'ìslicheas e fèin, àrdaichear e. Lucas 18:9-14 


... Cha dì-chuimhnich e glaodh nan iriosal. Salm 9:12 
Gearraidh an Tighearna as gach bilean miodalach, 
agus an teangadh a labhras nithean uaibhreach: 
Salm 12:3 


Is beannaichte an duine sin a chuireas an Tighearna a 
dhòchas, agus nach eil a' toirt urraim do na h-uaibhrich, 
no dhaibhsan a thrèigeas gu breugan. Salm 40:4 


Ged tha an Tighearna àrd, gidheadh bheir e spèis do na 
h-ìsle : ach is aithne dha na h-uaibhrich fad as. 
Salm 138:6 


Nuair a thig uabhar, an sin thig nàire: ach aig an iriosal 
tha gliocas. Gnàth-fhacal 11:2 


Sgriosaidh an Tighearna taigh nan uaibhreach: 
ach daingnichidh e crìoch na bantraich. 
Gnàth-fhacal 15:25 


Is e eagal an Tighearna teagasg a' ghliocais; agus roimh 
urram tha irioslachd. Gnàth-fhacal 15:33 


Is gràinealachd don Tighearna gach neach a tha 
uaibhreach na chridhe: ged cheangal làmh an làimh, 
cha bhi e gun pheanas. Gnàth-fhacal 16:5 


Thèid uaill ron sgrios, agus spiorad ardan ro thuiteam. 

Is fearr a bhi de spioraid iriosal maille ris na daoine iosal, 
na a' chreach a roinn ris na h-uaibhrich. 

Gnàth-fhacal 16:18-19 


Roimh sgrios tha cridhe an duine uaibhreach, agus roimh 
urram tha irioslachd. Gnàth-fhacal 18:12 


Le irioslachd agus eagal an Tighearna tha saoibhreas, 
agus urram, agus beatha. Gnàth-fhacal 22:4 


Bheir uabhar duine iosal e : ach cumaidh urram suas na 
daoine iriosal 'n an spiorad. Gnàth-fhacal 29:23 


Na h-aingidh na uaill ni e geur-leanmhuinn air na 
bochdan : glacar iad anns na h-innleachdaibh a dhealbh 
iad. Oir ni an t-aingidh uaill à miann a chridhe, agus 
beannaichidh e na daoine sanntach, a tha gràin aig an 
Tighearna. Na h-aingidh, tre uaill a ghnùise, cha'n iarr 
e Dia : cha'n 'eil Dia 'na uile smuaintibh. Salm 10:2-4 


Oir cò a tha toirt ort dealachadh ri neach eile? agus ciod 
a th' agad nach d'fhuair thu ? a nis ma fhuair thu e, c'ar 
son a ta thu deanamh uaill, mar nach d'fhuair thu e ? 

1 Corintianach 4:7 


Ach bheir esan tuilleadh gràis. Uime sin a deir e, 
Tha Dia a' cur an aghaidh nan uaibhreach, ach a' toirt 
gràis dhoibhsan iriosal. Seumas 4:6 


Mar an ceudna, sibhse as òige, ùmhlaich sibh sibh fhèin 
don fheadhainn as sine. Seadh, bithibh uile umhail da 
chèile, agus bithibh air ur n-èideadh le irioslachd: oir tha 
Dia a' cur an aghaidh nan uaibhreach, agus a' toirt gràs 
dhaibhsan a tha iriosal. Uime sin irioslaichibh sibh fhèin 
fo làimh chumhachdaich Dhè, a-chum gun àrdaich e sibh 
ann an àm iomchuidh: 1 Pead 5:5-6 


Oir na h-uile a tha anns an t-saoghal, ana-miann na feòla, 
agus ana-miann nan sùl, agus uabhar na beatha, 

chan ann bhon Athair a tha e, ach bhon t-saoghal. 

1 Eòin 2:16 


